Document ID: 32013D0092

DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ Frar 2013
dwar is-superviżjoni, il-kontrolli tas-saħħa tal-pjanti u l-miżuri li għandhom jittieħdu rigward il-materjal għall-ippakkjar tal-injam li bħalissa jintuża fit-trasport ta’ prodotti speċifikati li joriġinaw fiċ-Ċina
(notifikata bid-dokument numru C(2013) 789)
(2013/92/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari t-tielet sentenza tal-Artikolu 16(3) tagħha,
Billi:
(1)
Il-materjal għall-ippakkjar tal-injam li bħalissa jintuża fit-trasport ta’ oġġetti ta’ kull tip fl-Unjoni għandu jkun konformi mal-punti 2 u 8 tat-Taqsima I il-Parti A tal-Anness IV tad-Direttiva 2000/29/KE.
(2)
Il-kontrolli riċenti tas-saħħa tal-pjanti mill-Istati Membri wrew li l-materjal għall-ippakkjar tal-injam li jintuża fit-trasport ta’ ċerti prodotti li joriġinaw fiċ-Ċina kien kontaminat b’organiżmi dannużi, b’mod partikolari l-Anoplophora glabripennis (Motschulsky), li kkawża tifqigħat ta’ dawk l-organiżmi fl-Awstrija, Franza, il-Ġermanja, l-Italja, il-Pajjiżi l-Baxxi u r-Renju Unit.
(3)
Għaldaqstant, il-materjal għall-ippakkjar tal-injam ta’ dawk il-prodotti għandu jkun soġġett għas-superviżjoni msemmija fl-Artikolu 13(1) tad-Direttiva 2000/29/KE, tal-kontrolli tas-saħħa tal-pjanti msemmija fl-Artikolu 13a(1)(b)(iii) ta’ din id-Direttiva, u fejn jixraq, għall-miżuri msemmija fl-Artikolu 13c(7) ta’ din id-Direttiva. Ir-riżultati ta’ dawn il-kontrolli tas-saħħa tal-pjanti għandhom jiġu nnotifikati lill-Kummissjoni.
(4)
Abbażi tar-riżultati nnotifikati lill-Kummissjoni, għandha ssir analiżi sal-31 ta’ Marzu 2014 biex tevalwa l-effikaċja ta’ din id-Deċiżjoni u tivvaluta r-riskji fitosanitarji mill-importazzjoni lejn l-Unjoni tal-materjal għall-ippakkjar tal-injam li jintuża fit-trasport ta’ ċerti prodotti li joriġinaw fiċ-Ċina.
(5)
Din id-Deċiżjoni għandha tapplika sal-31 ta’ Marzu 2015.
(6)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
Definizzjonijiet
Għall-finijiet ta’ din id-deċiżjoni, japplikaw id-definizzjonijiet li ġejjin:
(a)
“materjal għall-ippakkjar tal-injam” tfisser injam jew prodotti tal-injam użati biex jerfgħu, jipproteġu jew iġorru xi prodott, fl-għamla ta’ kaxxi tal-ippakkjar, kaxxi, krejts, ċilindri u pakkeġġar simili, paletti, paletti-kaxxi u twavel oħra għat-tagħbija, kullari tal-paletti u dunnaġġi, li bħalissa jintużaw għat-trasport ta’ oġġetti ta’ kull tip; filwaqt li huwa eskluż l-injam ipproċessat li jkun manifatturat bil-kolla, bis-sħana jew bil-pressjoni jew b’taħlit ta’ dawn, u l-materjal tal-ippakkjar magħmul kollu kemm hu mill-injam b’6 mm ħxuna jew anqas.
(b)
“prodotti speċifikati” tfisser prodotti li joriġinaw fiċ-Ċina importati fl-Unjoni permezz tal-kodiċijiet tan-Nomenklatura Magħquda elenkati fl-Anness I u li jissodisfaw id-deskrizzjonijiet stabbiliti fl-Anness I tar-Regolament tal-Kunsill (KEE) Nru 2658/87 (2).
(c)
“kunsinna” tfisser kwantità ta’ oġġetti koperta b’dokument waħdieni li huwa meħtieġ għall-formalitajiet doganali jew għal formalitajiet oħrajn.
Artikolu 2
Superviżjoni
1. Il-materjal għall-ippakkjar tal-injam ta’ kull kunsinna tal-prodotti speċifikati għandu jkun soġġett għal superviżjoni doganali skont l-Artikolu 37(1) tar-Regolament tal-Kunsill (KEE) Nru 2913/92 (3) u għal superviżjoni mill-korpi uffiċjali responsabbli kif imsemmi fl-Artikolu 13(1) tad-Direttiva 2000/29/KE. Il-prodotti speċifikati jistgħu biss jitpoġġew taħt xi waħda mill-proċeduri doganali kif jispeċifika l-Artikolu 4(16)(a), (d), (e), (f), (g) tar-Regolament (KEE) Nru 2913/92, jekk ikunu tlestew il-formalitajiet kif speċifikati fl-Artikolu 3.
2. Il-korpi uffiċjali responsabbli jistgħu jirrikjedu lill-awtoritajiet tal-ajruport, tal-port, jew lill-importaturi inkella lill-operaturi, skont kif ikun maqbul bejniethom, biex, malli jkunu konxji mill-wasla imminenti tal-prodotti speċifikati, jgħarrfu b’dan bil-quddiem lill-uffiċċju doganali fil-punt tad-dħul u lill-korp uffiċjali tal-punt tad-dħul.
Artikolu 3
Kontrolli tas-saħħa tal-pjanti
Il-materjal għall-ippakkjar tal-injam tal-kunsinni tal-prodotti speċifikati għandu jkun soġġett għall-kontrolli tas-saħħa tal-pjanti previsti fl-Artikolu 13a(1)(b)(iii) tad-Direttiva 2000/29/KE fil-frekwenzi minimi stipulati fl-Anness I ta’ din id-Deċiżjoni biex ikun konfermat li l-materjal għall-ippakkjar tal-injam jissodisfa r-rekwiżiti stabbiliti fil-punti (2) u (8) tat-Taqsima I tal-Parti A tal-Anness IV tad-Direttiva 2000/29/KE.
Il-kontrolli tas-saħħa tal-pjanti għandhom isiru fil-punt tad-dħul fl-Unjoni jew fil-post tad-destinazzjoni stabbilit skont id-Direttiva tal-Kummissjoni 2004/103/KE (4) li għandha tapplika mutandis mutandis.
Artikolu 4
Miżuri f’każ ta’ nuqqas ta’ konformità
F’każ li l-kontrolli tas-saħħa tal-pjanti msemmija fl-Artikolu 3 juru li l-punti (2) u (8) tat-Taqsima I tal-Parti A tal-Anness IV tad-Direttiva 2000/29/KE mhumiex segwiti jew li l-materjal għall-ippakkjar tal-injam huwa kontaminat bl-organiżmi dannużi elenkati fil-Parti A tal-Anness I ta’ din id-Direttiva, l-Istat Membru kkonċernat għandu minnufih jissoġġetta l-materjal għall-ippakkjar tal-injam mhux konformi għal waħda mill-miżuri pprovduti fl-Artikolu 13c(7) ta’ din id-Direttiva.
Artikolu 5
Rappurtar
Bla ħsara għad-Direttiva tal-Kummissjoni 94/3/KE (5), l-Istati Membri għandhom jinnotifikaw in-numru u r-riżultati tal-kontrolli tas-saħħa tal-pjanti mwettqa skont l-Artikoli 2 u 3 ta’ din id-Deċiżjoni lill-Kummissjoni permezz tal-formularju tar-rapportar fl-Anness II sal-31 ta’ Ottubru 2013 għall-perjodu mill-1 ta’ April 2013 sat-30 ta’ Settembru 2013; sat-30 ta’ April 2014 għall-perjodu mill-1 ta’ Ottubru 2013 sal-31 ta’ Marzu 2014; sal-31 ta’ Ottubru 2014 għall-perjodu mill-1 ta’ April 2014 sat-30 ta’ Settembru 2014; u sat-30 ta’ April 2015 għall-perjodu mill-1 ta’ Ottubru 2014 sal-31 ta’ Marzu 2015.
Artikolu 6
Reviżjoni
Din id-Deċiżjoni għandha tiġi riveduta sal-31 ta’ Mejju 2014.
Artikolu 7
Id-dħul fis-seħħ u tmiem l-applikazzjoni
Din id-Direttiva għandha tidħol fis-seħħ fl-1 ta’ April 2013.
Għandha tapplika sal-31 ta’ Marzu 2015.
Artikolu 8
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Frar 2013.

Labels: 1
8
3
6
18